ai4bharat/Pralekha huggingface dataset:
वाणिज्य एवं उद्योग मंत्रालय
ऑस्ट्रेलिया-भारत-जापान के व्यापार मंत्रियों ने आपूर्ति श्रृंखला को बेहतर बनाने की पहल पर संयुक्त वक्तव्य जारी किया
भारत, जापान और ऑस्ट्रेलिया के व्यापार मंत्रियों ने 27 अप्रैल 2021 को औपचारिक रूप से आयोजित त्रिपक्षीय मंत्रिस्तरीय बैठक में आपूर्ति श्रृंखला को बेहतर बनाने की पहल की औपचारिक शुरुआत की। बैठक में संयुक्त वक्तव्य का बातें निम्नलिखित है:
- ऑस्ट्रेलिया के व्यापार, पर्यटन और निवेश मंत्री श्री डान तेहन, भारत के वाणिज्य एवं उद्योग मंत्री श्री पीयूष गोयल और जापान के अर्थव्यवस्था, व्यापार और उद्योग मंत्री श्री कजियामा हिरोशी ने 27 अप्रैल 2021 को एक मंत्रिस्तरीय वीडियो कांफ्रेंसिंग में भाग लिया।
- मंत्रियों ने स्वीकार किया कि कोविड-19 महामारी ने लोगों के जीवन, आजीविका और अर्थव्यवस्था को बुरी तरह से प्रभावित किया है। और इसका अभूतपूर्व असर हो रहा है। महामारी ने वैश्विक और क्षेत्रीय स्तर पर आपूर्ति श्रृंखला की कमजोरियों को उजागर किया है। मंत्रियों ने यह भी माना कि कुछ आपूर्ति श्रृंखलाओं पर तो अहम कारकों के कारण काफी जोखिम बढ़ गया है।
- पिछले साल सितंबर से ऑस्ट्रेलिया, भारत और जापान के मंत्रियों ने आपूर्ति श्रृंखला अवरोधों से बचने के लिए जोखिम प्रबंधन और निरंतरता योजनाओं के महत्व को उल्लेखित करते हुए उच्च स्तरीय विचार-विमर्श जारी रखा है। लचीली आपूर्ति श्रृंखलाओं को मजबूत करने के लिए उन्होंने अपनी प्रतिबद्धता भी जताई है। इसके तहत संभावित नीतिगत उपाय शामिल हो सकते हैं:  डिजिटल प्रौद्योगिकी के संवर्धित उपयोग का समर्थन करना और  व्यापार और निवेश के विविधीकरण पर जोर देना।
- मंत्रियों ने इसे देखते हुए आपूर्ति श्रृंखला सुदृढ़ता पहल  का शुभारंभ किया। मंत्रियों ने अपने अधिकारियों को एससीआरआई की प्रारंभिक परियोजनाओं के रूप में लागू करने के निर्देश दिए :  आपूर्ति श्रृंखला के लचीलेपन पर सर्वोत्तम तरीकों को साझा करने की पहल  निवेश बढ़ाने के लिए प्रमोशन इवेंट करना और आपूर्ति चेन के विविधीकरण की संभावना का पता लगाने के लिए क्रेता-विक्रेताओं की बैठक करना।
- मंत्रियों ने साल में कम से कम एक बार एससीआरआई के क्रियान्वयन के लिए मार्गदर्शन प्रदान करने के साथ-साथ पहल को विकसित करने के लिए आपस में परामर्श करने का भी निर्णय लिया। मंत्रियों ने पहल के लिए व्यापार और शिक्षा की महत्वपूर्ण भूमिका का उल्लेख किया। मंत्रियों ने अपने अधिकारियों को पहल करने के लिए जितनी बार आवश्यक हो उतनी बार मिलने का निर्देश दिया। एससीआरआई का लक्ष्य इस क्षेत्र में अंततः मजबूत, स्थायी, संतुलित और समावेशी विकास को प्राप्त करने की दृष्टि से आपूर्ति श्रृंखला को बढ़ाने का एक चक्र बनाना है। मंत्रियों ने इस बात पर भी सहमति जताई है कि यदि भविष्य में आवश्यक हो तो सर्वसम्मति के आधार पर एससीआरआई का विस्तार किया जा सकता है।
पहल को तेजी से आगे बढ़ाने के लिए, मंत्रियों ने हर चार महीने पर त्रिपक्षीय मंत्रीस्तरीय बैठक की संभावना तलाशने की भी बात कही गई है।
पृथ्वी विज्ञान मंत्रालय
26 दिसम्बर का वलयाकार सूर्य ग्रहण
26 दिसम्बर, 2019  को सूर्य का वलयाकार ग्रहण घटित होगा । भारत में वलयाकार प्रावस्था प्रात: सूर्योदय के पश्चात देश के दक्षिणी भाग में कुछ स्थानों  के संकीर्ण गलियारे में दिखाई देगी तथा देश के अन्य हिस्सों में यह आंशिक सूर्य ग्रहण के रूप में दिखाई देगा । ग्रहण की वलयाकार प्रावस्था का संकीर्ण गलियारा देश के दक्षिणी हिस्से में कुछ स्थानों यथा कन्नानोर, कोयम्बटूर, कोझीकोड़, मदुराई, मंगलोर, ऊटी, तिरुचिरापल्ली इत्यादि से होकर गुजरेगा । भारत में वलयाकार ग्रहण की अधिकतम प्रावस्था के समय चंद्रमा सूर्य को लगभग 93% आच्छादित कर देगा । वलयाकार पथ से देश के उत्तर एवं दक्षिण की ओर बढ़ने पर आंशिक सूर्य ग्रहण की अवधि घटती जाएगी । आंशिक ग्रहण की अधिकतम प्रावस्था के समय चंद्रमा द्वारा सूर्य का आच्छादन बंगलोर में लगभग 90%, चेन्नई में 85%, मुम्बई में 79%, कोलकाता में 45%, दिल्ली में 45%, पटना में 42%, गुवाहाटी में 33%, पोर्ट ब्लेयर में 70%, सिलचर में 35% इत्यादि होगा ।
यदि पृथ्वी को सम्पूर्ण माना जाए तो ग्रहण की आंशिक प्रावस्था भारतीय मानक समय अनुसार प्रात: 8.00 बजे आरम्भ होगी । ग्रहण की वलयाकार अवस्था भा.मा.स. अनुसार प्रात: 9 बजकर 06 मिनट पर शुरू होगी । सूर्य ग्रहण की वलयाकार अवस्था भा.मा.स. अनुसार 12 बजकर 29 मिनट पर समाप्त होगी । ग्रहण की आंशिक प्रावस्था भा.मा.स. अनुसार 13 घं. 36 मि. पर समाप्त होगी ।
सूर्य का वलयाकार ग्रहण भूमध्य रेखा के निकट उत्तरी गोलार्ध में एक संकीर्ण गलियारे में दिखाई देगा । वलयाकार पथ साउदी अरब, कतर, ओमान, संयुक्त अरब अमीरात, भारत, श्रीलंका के उत्तरी भाग, मलेशिया, सिंगापुर, सुमात्रा एवं बोर्निओ से होकर गुजरेगा । चंद्रमा की उपच्छाया से आंशिक ग्रहण होता है जो कि मध्य पूर्व, उत्तर पूर्वी अफ्रीका, उत्तर एवं पूर्वी रूस को छोड़कर एशिया, उत्तर और पश्चिमी ऑस्ट्रेलिया, सोलोमन द्वीप के क्षेत्रों में दिखाई देगा ।
अगला सूर्य ग्रहण भारत में 21 जून, 2020 को दिखाई देगा । यह एक वलयाकार सूर्य ग्रहण होगा । वलयाकार अवस्था का संकीर्ण पथ उत्तरी भारत से होकर गुजरेगा । देश के शेष भाग में यह आंशिक सूर्य ग्रहण के रूप में दिखाई पड़ेगा ।
सूर्य ग्रहण किसी अमावस्या के दिन घटित होता है जब चंद्रमा पृथ्वी और सूर्य के बीच में आ जाता है तथा उस समय ये तीनों एक ही सीध में रहते हैं । वलयाकार सूर्य ग्रहण तब घटित होता है जब चंद्रमा का कोणीय व्यास सूर्य की अपेक्षा छोटा होता है जिसके फलस्वरूप वह सूर्य को पूर्णतया ढक नहीं पाता है । परिणामत: चंद्रमा के चतुर्दिक सूर्य चक्रिका का छल्ला ही दिखाई देता है ।
ग्रहणग्रस्त सूर्य को थोड़ी देर के लिए भी नंगी आँखों से नहीं देखा जाना चाहिए । चंद्रमा सूर्य के अधिकतम हिस्सों को ढक दे तब भी इसे खाली आँखों से न देखें क्योंकि यह आँखों को स्थाई नुकसान पहुँचा सकता है जिससे अंधापन हो सकता है । सूर्य ग्रहण को देखने की सबसे सही तकनीक है ऐलुमिनी माइलर, काले पॉलिमर, 14 नं. शेड के झलाईदार काँच जैसे उपयुक्त फिल्टर का उपयोग करना अथवा टेलेस्कोप के माध्यम से श्वेत पट पर सूर्य की छाया का प्रक्षेपण करना।
भारत के कुछ स्थानों की ग्रहण से संबंधित स्थानीय परिस्थितियों की सारिणी सुलभ संदर्भ के लिए अलग से संलग्न की जा रही है ।
कृषि एवं किसान कल्याण मंत्रालय
केंद्रीय कृषि मंत्री ने किया राष्ट्रीय किसान कल्याण कार्यक्रम कार्यान्वयन समिति के कार्यालय का उद्घाटन
किसानों को आत्मनिर्भर बनाने की दिशा में नई प्रौद्योगिकी के साथ कार्य कर रही हैं केंद्र सरकार- श्री तोमर
केंद्रीय कृषि एवं किसान कल्याण मंत्री श्री नरेंद्र सिंह तोमर ने राष्ट्रीय किसान कल्याण कार्यक्रम कार्यान्वयन समिति के कार्यालय का उद्घाटन किया। इस अवसर पर श्री तोमर ने कहा कि राष्ट्रीय किसान कल्याण कार्यक्रम कार्यान्वयन समिति पीएम-किसान योजना, किसान मानधन योजना, कृषि अवसंरचना कोष और कृषि एवं किसान कल्याण विभाग की अन्य योजनाओं के कार्यान्वयन के लिए परियोजना निगरानी इकाई के रूप में कार्य करेगी।
केंद्रीय मंत्री श्री तोमर ने कहा कि केंद्र सरकार ने किसानों को आत्मनिर्भर बनाने तथा कृषि कार्य संबंधी व्यय हेतु प्रत्यक्ष आय सहायता उपलब्ध कराने के लिए प्रधानमंत्री किसान सम्मान निधि  योजना लागू की है। इस योजना के तहत अब तक 11 करोड़ से अधिक किसान परिवारों के खातों में 1.37 लाख करोड़ रूपए की राशि हस्तांतरित की जा चुकी हैं। श्री तोमर ने कहा कि केंद्र सरकार देश के एक्सपर्ट्स, आईटी कंपनियों के साथ मिलकर किसानों को आत्मनिर्भर बनाने की दिशा में नई प्रौद्योगिकी के साथ कार्य कर रही हैं। यूआईडीएआई के साथ आधार एकीकरण, मोबाइल ऐप का शुभारंभ तथा सीएससी, केसीसी के साथ एकीकरण और राज्यों/ केंद्र शासित प्रदेशों द्वारा बनाए गए भूमि रिकॉर्ड डाटाबेस के साथ एकीकरण के माध्यम से विभिन्न तकनीकी समाधान विकसित किए जा रहे हैं।
कार्यक्रम में कृषि एवं किसान कल्याण मंत्रालय के दोनों राज्य मंत्री श्री कैलाश चौधरी व सुश्री शोभा करंदलाजे, सचिव श्री संजय अग्रवाल, पीएम- किसान स्कीम के सीईओ श्री विवेक अग्रवाल तथा अन्य अधिकारी व कर्मचारी और विभिन्न एजेंसियों के प्रतिनिधि उपस्थित हुए।
PIB Headquarters
कोविड-19 पर पीआईबी का बुलेटिन
|
|
· देशव्यापी टीकाकरण अभियान के तहत अब तक टीके की कुल 212.75 करोड़ खुराक  दी गई
· पिछले 24 घंटों में 22,40,162 खुराक दी गई
· भारत में इस समय सक्रिय मामलों की संख्या 59,210
· सक्रिय मामले 0.13 प्रतिशत
· मरीजों के स्वस्थ होने की दर इस समय 98.68 प्रतिशत
· पिछले 24 घंटों में 9,685 मरीज स्वस्थ हुए, जिससे कुल स्वस्थ होने वाले लोगों की संख्या बढ़कर 4,38,55,365 हुई
· पिछले 24 घंटों में 6,168 नये मामले दर्ज
· दैनिक पॉजिटिविटी दर 1.94 प्रतिशत
· साप्ताहिक पॉजिटिविटी दर 2.51 प्रतिशत
· अब तक कुल 88.64 करोड़ जांच की जा चुकी हैं; पिछले 24 घंटों में 3,18,642 जांच की गईं
#Unite2FightCorona #IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार
खान मंत्रालय
केंद्रीय मंत्री रावसाहेब पाटिल दानवे ने माइनिंग इंदाबा अंतर्राष्ट्रीय कॉन्क्लेव में भारतीय प्रतिनिधिमंडल का नेतृत्व किया
माइनिंग इंदाबा कॉन्क्लेव दक्षिण अफ्रीका के केपटाउन शहर में प्रतिवर्ष आयोजित किया जाता है। यह विश्व की सबसे लोकप्रिय खनन बैठकों में से एक है। इस साल खान, कोयला एवं रेलवे राज्य मंत्री श्री रावसाहेब पाटिल दानवे के नेतृत्व में भारत सरकार के प्रतिनिधिमंडल ने सम्मेलन में भाग लिया। कॉन्क्लेव में मध्य प्रदेश सरकार के खनन एवं श्रम विभाग मंत्री श्री बृजेन्द्र प्रताप सिंह ने भी हिस्सा लिया। इसके अलावा, प्रतिनिधिमंडल में खान, कोयला, इस्पात और विदेश मंत्रालय तथा जीएसआई, एएमडी, एचसीएल, नाल्को, एनएमडीसी, सीआईएल, सेल, एमओआईएल, एमईसीएल, एनटीपीसी, ओएमसी जैसे संगठनों / पीएसयू के अधिकारी भी शामिल थे।
भारतीय खनन व खनिज क्षेत्र की शक्ति प्रदर्शित करते हुए कॉन्क्लेव के आयोजन स्थल पर एक आकर्षक भारतीय पवेलियन स्थापित किया गया। इसकी विषय वस्तु "भारत में निवेश के अवसर” रखी गई। भारतीय पवेलियन का उद्घाटन खान, कोयला एवं रेल राज्य मंत्री तथा मध्य प्रदेश सरकार में खनन एवं श्रम विभाग द्वारा 6 फरवरी, 2023 को किया गया था। इस दौरान अंतरराष्ट्रीय प्रतिनिधियों द्वारा डिजाइन और इसकी सामग्री की अत्यधिक सराहना की गई। इस मौके पर, सरकार द्वारा की गई पहल और लाए गए सुधारों पर प्रकाश डालने के लिए खान मंत्रालय का एक ब्रोशर तथा विभिन्न राज्य सरकारों के आगामी कार्रवाई योग्य खनिज ब्लॉकों पर एक पुस्तिका भी वितरित की गई।
सम्मेलन के दौरान सऊदी अरब, नाइजीरिया, कांगो और जाम्बिया जैसे देशों के साथ द्विपक्षीय मंत्रिस्तरीय बैठकें की गईं। भारतीय प्रतिनिधियों और विभिन्न देशों तथा संगठनों के प्रतिनिधियों के बीच कई वार्तालाप हुए। दक्षिण अफ्रीका में भारत के उच्चायुक्त और केप टाउन में भारत के महावाणिज्य दूतावास ने इस कार्यक्रम में भाग लिया और केप टाउन में भारत सरकार की सफल भागीदारी के लिए अपना सहयोग आगे बढ़ाया। केंद्रीय मंत्री श्री दानवे ने 8 फरवरी को अंतर्राष्ट्रीय अतिथियों को खनन एवं खनिज क्षेत्र में भारत सरकार की पहल पर प्रकाश डालते हुए संबोधित किया और उनसे भारत में निवेश करने का आग्रह किया।
प्रधानमंत्री कार्यालय
प्रधानमंत्री ने गंधडा गुड़ी का ट्रेलर जारी होने पर शुभकामनाएं दीं
प्रधानमंत्री श्री नरेन्द्र मोदी ने दिवंगत कन्नड़ अभिनेता पुनीत राजकुमार की प्रिय परियोजना गंधडा गुड़ी का ट्रेलर रिलीज होने पर शुभकामनाएं दी हैं। ये फिल्म कर्नाटक की प्राकृतिक सुंदरता और पर्यावरण संरक्षण को एक श्रद्धांजलि है। प्रधानमंत्री ने टिप्पणी की कि स्वर्गीय पुनीत राजकुमार दुनिया भर में करोड़ों लोगों के दिलों में मौजूद हैं।
दिवंगत कन्नड़ अभिनेता पुनीत राजकुमार की पत्नी अश्विनी पुनीत राजकुमार के एक ट्वीट का उल्लेख करते हुए प्रधानमंत्री ने ट्वीट किया;
“अप्पू दुनिया भर में करोड़ों लोगों के दिलों में बसते हैं। वे प्रतिभावान, ऊर्जा से भरपूर और अद्वितीय प्रतिभा के धनी थे। गंधडा गुड़ी कर्नाटक की प्राकृतिक सुंदरता और पर्यावरण संरक्षण के प्रति मां प्रकृति को एक श्रद्धांजलि है। इस प्रयास को मेरी शुभकामनाएं।"
विज्ञान एवं प्रौद्योगिकी मंत्रालय
स्वर्ण जयंती फेलो थैलेसीमिया, ड्यूशनिन, मस्कुलर डिस्ट्रॉफी, हीमोफिलिया का नया आनुवांशिक इलाज प्रदान कर सकते हैं
मांसपेशियों की गंभीर कमजोरी की बीमारी ड्यूशनिन मस्कुलर डिस्ट्रॉफी एक ऐसी बीमारी है, जो सामान्य रूप से कम आयु में प्रारंभ होती है और बहुत तेजी से गंभीर रूप ले लेती है। आनुवांशिक नियंत्रण के माध्यम से इस बीमारी के इलाज की रणनीति शीघ्र बन सकती है।
इस बीमारी का कोई ज्ञात इलाज नहीं है। सामान्यत: जीवन की गुणवत्ता में सुधार करके इसके लक्षणों को नियंत्रित किया जाता है।
भारत सरकार के विज्ञान और प्रौद्योगिकी विभाग के इस वर्ष के स्वर्ण जयंती फेलोशिप प्राप्त करने वाले 21 लोगों में एक भारतीय विज्ञान संस्थान, बेंगलुरू के सहायक प्राध्यापक संदीप ईश्वरप्पा ने बीमारी के प्रारम्भिक कारणों को नियंत्रित करने का प्रस्ताव रखा है। प्रारम्भिक कारणों में वंशानुगत प्रक्रिया है जो इस बीमारी को जन्म देती है। प्रोफेसर ईश्वरप्पा आनुवांशिक नियामक सिद्धान्तों के माध्यम से इस बीमारी के प्रारम्भिक कारणों को नियंत्रित करने का प्रयास कर रहे हैं। आनुवांशिक नियंत्रण सिद्धांत मानव शरीर, यीस्ट, बैक्टीरिया तथा ड्रोसोफिला में पाये जाते है।
प्रोफेसर संदीप ईश्वरप्पा का समूह रणनीति विकसित कर रहा है। समूह डीएनए में परिवर्तन से होने वाली विभिन्न आनुवांशिक बीमारियों पर नियंत्रण की रणनीति बना रहा है। यह समूह थैलेसीमिया के मामले में विट्रो में इसे प्राप्त करने में सफल हुआ है और अन्य बीमारियों के मॉडल पर काम कर रहा है। यह शोध कार्य शोध पत्रिका बायोकेमिस्ट्री में अभी हाल में ही प्रकाशित हुआ है। स्वर्ण जयंती फेलोशिप के साथ प्रोफेसर संदीप का समूह इस रणनीति का विस्तार ड्यूशनिन मस्कुलर डिस्ट्रॉफी तक करेगा, यदि यह प्रयास सफल होता है तो यह परियोजना थैलेसीमिया ड्यूशनिन मस्कुलर डिस्ट्रॉफी, हीमोफिलिया जैसी आनुवांशिक बीमारियों के इलाज के लिए नई चिकित्सा प्रणाली विकसित करेगी।
प्रोटीन बनने के मामले में आनुवांशिक सूचना जीनोम में मौजूद होती है और यह आनुवांशिक जानकारी एमआरएनए में स्थानांतरित होती है, जो अंतत: प्रोटीन में बदलती है। प्रोटीन संश्लेषण का काम मैक्रोमोलेक्यूलर मशीनरी द्वारा किया जाता है। इसे रिबोसोम कहते है। रिबोसोम इस प्रक्रिया को एमआरएनए पर एक विशेष स्थान पर प्रारंभ करता है। इसे स्टार्ट कोडोन कहते है और यह प्रक्रिया स्टॉप कोडोन  पर रूकती है। बीमारियों के मामले में निरर्थक परिवर्तन का परिणाम एमआरएनए में स्टॉप सिग्नल में होता है। अक्सर यह काम नहीं करने वाले प्रोटीन में दिखता है।
आईआईएससी स्थित प्रोफेसर संदीप ईश्वरप्पा की प्रयोगशाला में यह बात सामने आई है कि कुछ निश्चित एमआरएनए में निश्चित परिस्थितियों में स्टॉप सिग्नल का पठन रिबोसोम ठीक से नहीं कर पाता और यह तब तक जारी रहता है, जब तक दूसरा स्टॉप सिग्नल नहीं मिलता।
प्रोफसर संदीप ने कहा कि अपने प्रयोग से प्राप्त जानकारी से आनुवांशिक बीमारियों के इलाज का रास्ता खुला है। ये बीमारियां ड्यूशनिन मस्कुलर डिस्ट्रॉफी, हीमोफिलिया जैसे निरर्थक परिवर्तनों से होती है।
[Publication link: DOI: 10.1021/acs.biochem.9b00761
विस्तृत जानकारी के लिए प्रोफेसर संदीप ईश्वरप्पा  से सम्पर्क करें।
पेट्रोलियम एवं प्राकृतिक गैस मंत्रालय
ओएनजीसी ने ई एंड पी, स्वच्छ ऊर्जा पर सहयोग करने के लिए नॉर्वे की इक्विनॉर के साथ समझौता ज्ञापन पर हस्ताक्षर किए
तेल और प्राकृतिक गैस निगम लिमिटेड  ने नॉर्वे की सरकारी बहुराष्ट्रीय ऊर्जा कंपनी इक्विनॉर एएसए के साथ एक समझौता ज्ञापन  पर हस्ताक्षर किए। कार्बन कैप्चर यूटिलाइजेशन और सीक्वेस्ट्रेशन  सहित अपस्ट्रीम खोज और उत्पादन, मिडस्ट्रीम, डाउनस्ट्रीम और स्वच्छ ऊर्जा विकल्पों के क्षेत्रों में सहयोग और साझेदारी के लिए नई दिल्ली में 26 अप्रैल 2022 को समझौता ज्ञापन पर हस्ताक्षर किए गए। इक्विनॉर नॉर्वे के सागर क्षेत्रों का अग्रणी ऑपरेटर है, जिसकी मौजूदगी दुनिया भर के लगभग 30 देशों में है।
नॉर्वे के एक उच्च स्तरीय प्रतिनिधिमंडल की भारत यात्रा के दौरान समझौता ज्ञापन पर हस्ताक्षर किए गए। इस अवसर पर केंद्रीय पेट्रोलियम और प्राकृतिक गैस मंत्री श्री हरदीप सिंह पुरी, नॉर्वे की विदेश मंत्री सुश्री एनीकेन हुइटफेल्ड, ओएनजीसी की सीएमडी डॉ. अलका मित्तल और इक्विनॉर की कार्यकारी उपाध्यक्ष सुश्री इरेन रुमेलहॉफ उपस्थित थीं।
समझौते के अनुसार, ओएनजीसी और इक्विनॉर दोनों एक-दूसरे के साथ अपस्ट्रीम तेल और गैस, मिडस्ट्रीम, मार्केटिंग और ट्रेडिंग के क्षेत्र में सहयोग करेंगे, इसके अलावा कम कार्बन के ईंधन विकल्प, नवीकरणीय, कार्बन कैप्चर स्टोरेज  के साथ-साथ भारत में कार्बन कैप्चर यूटिलाइजेशन और सीक्वेस्ट्रेशन  में और अवसर तलाशेंगे।
एमओयू दो साल के लिए वैध है जिसके तहत दोनों कंपनियों ने चिन्हित क्षेत्रों में मिलकर काम करने पर सहमति जताई है।
राष्ट्रपति सचिवालय
राष्ट्रपति ने राजभवन, मुंबई में नए दरबार हॉल का उद्घाटन किया
राष्ट्रपति श्री राम नाथ कोविंद ने आज  राजभवन, मुंबई में नए दरबार हॉल का उद्घाटन किया।
उपस्थित जनों को संबोधित करते हुए राष्ट्रपति ने नए दरबार हॉल के उद्घाटन पर महाराष्ट्र के लोगों और सरकार को बधाई दी। उन्होंने कहा कि महाराष्ट्र की जनता और भूमि में निश्चित रूप से कुछ विशेष बात है जो उन्हें यहां बार-बार आने के लिए आकर्षित करती है। उन्होंने कहा कि पिछले साढ़े चार सालों में वे इस दौरे सहित 12 बार महाराष्ट्र आ चुके हैं।
राष्ट्रपति ने कहा कि महाराष्ट्र आध्यात्मिकता की भूमि होने के साथ-साथ अन्याय के विरुद्ध संघर्ष करने वाले वीरों की भूमि भी है। यह देशभक्तों की भूमि भी है और भगवान के भक्तों की भूमि भी है। महाराष्ट्र भारत का प्रमुख आर्थिक और सांस्कृतिक केंद्र भी है। यह राज्य प्रतिभा और प्राकृतिक सौंदर्य से संपन्न है। महाराष्ट्र के लोग अपने आतिथ्य-सत्कार के लिए जाने जाते हैं। ऐसी अनेक विशेषताओं के कारण न केवल मैं, बल्कि देश-विदेश के अनगिनत लोग भी बार-बार महाराष्ट्र आने के लिए आकर्षित होते रहे हैं। लेकिन इस यात्रा में उन्हें एक खालीपन का अनुभव हो रहा है। एक सप्ताह पहले हमने अपनी प्यारी लता दीदी को खो दिया है। उन जैसी महान प्रतिभा का जन्म सदी में एक-आध बार ही होता है। लताजी का संगीत अमर है जो सभी संगीत प्रेमियों को सदैव मंत्रमुग्ध करता रहेगा। उनकी सादगी और सौम्य स्वभाव लोगों के मन-मस्तिष्क पर हमेशा अंकित रहेगा।
यह देखते हुए कि इस दरबार हॉल का निर्माण विरासत भवन की विशेषता को बरकरार रखते हुए किया गया है, उन्होंने कहा कि परंपरा को जीवित रखते हुए समय की मांग के अनुसार आधुनिकता का चयन करना ही बुद्धिमानी है। उन्होंने नवीनतम सुविधाओं के साथ इस दरबार हॉल के निर्माण के लिए महाराष्ट्र के राज्यपाल और राज्य सरकार को बधाई दी।
राष्ट्रपति ने कहा कि लोकतांत्रिक व्यवस्था में पारदर्शिता सुशासन का सबसे महत्वपूर्ण पहलू है। दरबार की आधुनिक अवधारणा पारदर्शिता को बढ़ावा देती है। जनता दरबार के माध्यम से सरकारी अधिकारियों द्वारा लोगों से जुड़ने का यह तरीका लोकप्रिय होता जा रहा है। इस प्रकार यह दरबार हॉल, एक नए संदर्भ में, हमारे नए भारत, नए महाराष्ट्र और हमारे जीवंत लोकतंत्र का प्रतीक है।
राष्ट्रपति का अभिभाषण हिंदी में पढ़ने के लिए यहां क्लिक करें
युवा कार्यक्रम एवं खेल मंत्रालय
राष्ट्रमंल खेल 2022: भारतीय भारोत्तोलक संकेत सरगर ने रजत पदक और पी. गुरुराजा ने कांस्य पदक जीता
मुख्य बिंदु:
- राष्ट्रपति श्रीमती द्रौपदी मुर्मू और प्रधानमंत्री श्री नरेन्द्र मोदी ने संकेत सरगर और पी. गुरुराजा को उनके शानदार प्रदर्शन के लिए बधाई दी
- संकेत को बधाई देते हुए खेल मंत्री अनुराग सिंह ठाकुर ने कहा, भारत को वाकई में आप पर गर्व है
भारत के संकेत सरगर ने राष्ट्रमंडल खेल 2022 में 55 किग्रा पुरुष भारोत्तोलन स्पर्धा में रजत पदक जीतते हुए भारत का खाता खोला। दूसरी ओर, पी. गुरुराजा ने पुरुषों के 61 किग्रा वर्ग में कांस्य पदक जीता। राष्ट्रपति श्रीमती द्रौपदी मुर्मू, प्रधानमंत्री श्री नरेन्द्र मोदी, केंद्रीय खेल मंत्री श्री अनुराग ठाकुर और देश के कोने-कोने से लोगों ने संकेत सरगर और पी. गुरुराजा को उनकी उपलब्धि के लिए बधाईयां दी है।
राष्ट्रपति ने संकेत सरगर को उनके प्रदर्शन के लिए बधाई दी और ट्वीट किया, "आपकी अटूट मेहनत ने आपको सफलता दिलाई है और भारत का मान बढ़ाया है। भारत अपनी पदक तालिका की शुरुआत कर रहा है, इस मौके पर मेरी शुभकामनाएं।”
पी. गुरुराजा की जीत पर राष्ट्रपति ने ट्वीट किया, "पी. गुरुराजा को राष्ट्रमंडल खेलों में भारोत्तोलन में कांस्य पदक जीतने के लिए बधाई। आपने राष्ट्रमंडल खेलों में भारत को एक बार फिर गौरवान्वित किया है। ऐसी कई और प्रेरणा देने वाली जीतों के लिए मेरी शुभकामनाएं।”
प्रधानमंत्री श्री नरेन्द्र मोदी ने भारोत्तोलक संकेत सरगर को रजत पदक और भारोत्तोलक पी. गुरुराजा को राष्ट्रमंडल खेल 2022 में कांस्य जीतने के लिए बधाई दी। प्रधानमंत्री ने ट्वीट किया, “संकेत सरगर के द्वारा असाधारण प्रयास! उनका प्रतिष्ठित रजत पदक जीतना राष्ट्रमंडल खेलों में भारत के लिए एक शानदार शुरुआत है। उन्हें बधाई और भविष्य के सभी प्रयासों के लिए शुभकामनाएं।"
एक ट्वीट में प्रधानमंत्री ने कहा, "पी. गुरुराजा की उपलब्धि से बहुत खुश हूं! राष्ट्रमंडल खेलों में कांस्य जीतने के लिए उन्हें बधाई। उन्होंने गजब की हिम्मत और दृढ़ संकल्प का प्रदर्शन किया। मैं उनकी इस खेल यात्रा में ऐसी कई और उपलब्धियों की कामना करता हूं।"
केंद्रीय युवा कार्यक्रम एवं खेल मंत्री श्री अनुराग सिंह ठाकुर ने भी संकेत सरगर और पी. गुरुराजा को उनके इस असाधारण प्रदर्शन के लिए बधाई दी। संकेत सरगर को बधाई देते हुए श्री अनुराग ठाकुर ने ट्वीट किया, "संकेत सरगर ने राष्ट्रमंडल खेलों में पुरुषों के 55 किग्रा भारोत्तोलन वर्ग में रजत  जीतने के साथ भारत का पदक खाता खोला। एक स्वर्ण जरा सा चूक गए, लेकिन भारत को वाकई में आप पर गर्व है। बधाई हो संकेत! "
पी. गुरुराजा को बधाई देते हुए श्री ठाकुर ने ट्वीट किया, "पुरुषों की 61 किलोग्राम भारोत्तोलन स्पर्धा में कांस्य के साथ पी. गुरुराजा देश के लिए सीडब्ल्यूजी2022 में और गौरव लेकर आए हैं। उन्होंने क्लीन एंड जर्क राउंड में जिस तरह से वापसी की वो काबिले तारीफ है। पी. गुरुराजा को लगातार दूसरे राष्ट्रमंडल खेल पदक के लिए बधाई और आने वाले समय के लिए शुभकामनाएं।”
संकेत ने 2013 में भारोत्तोलन शुरू किया। वे एक किसान के बेटे हैं, भारोत्तोलन को लेकर जुनून उनके परिवार में है। उनकी बहन भी भारोत्तोलन करती हैं।
गुरुराजा ने 2010 में अपने कॉलेज के दिनों में भारोत्तोलन शुरू किया था। 2015 में वे वायु सेना में शामिल हुए। 2016 में वे इंडियन नेशनल कैंप में शामिल हुए थे।
संकेत सरगर के बारे में जानने के लिए क्लिक करें
पी. गुरुराजा के बारे में जानने के लिए क्लिक करें
प्रधानमंत्री कार्यालय
प्रधानमंत्री ने राज्यसभा में नगालैंड से पहली महिला सदस्य सुश्री एस फांगनोन कोन्याक द्वारा सदन की अध्यक्षता करने पर प्रसन्नता व्यक्त की
प्रधानमंत्री श्री नरेंद्र मोदी ने राज्यसभा में नगालैंड से पहली महिला सदस्य सुश्री एस फांगनोन कोन्याक द्वारा पिछले सप्ताह राज्यसभा सभापति जगदीप धनखड़ द्वारा उपाध्यक्षों के पैनल में नामांकित किए जाने के बाद सदन की अध्यक्षता करने पर प्रसन्नता व्यक्त की है।
राज्यसभा सांसद सुश्री एस फांगनोन कोन्याक के ट्वीट का जवाब देते हुए प्रधानमंत्री ने ट्वीट किया;
"बेहद गर्व का क्षण।"
निर्वाचन आयोग
लोक प्रतिनिधित्व अधिनियम, 1951 की धारा 29 क के तहत राजनीतिक दलों की पंजीकरण अवधि के संबंध में सार्वजनिक सूचना
राजनीतिक दलों का पंजीकरण लोक प्रतिनिधित्व अधिनियम, 1951 की धारा 29 क के प्रावधानों के तहत होता है। इस धारा के तहत पंजीकरण कराने के इच्छुक किसी भी दल को उसके गठन की तारीख से 30 दिनों की अवधि के भीतर आयोग में आवेदन जमा करना होता है। यह निर्वाचन आयोग के दिशा-निर्देशों के तहत होता है, जिसका निर्धारण आयोग भारतीय संविधान के अनुच्छेद 324 और लोक प्रतिनिधित्व अधिनियम, 1951 की धारा 29 क के तहत मिले अधिकारों का उपयोग करते हुए करता है। मौजूदा दिशा-निर्देशों के अनुसार, आवेदक संघ से अन्य बातों के साथ-साथ कहा गया है कि वे दो राष्ट्रीय दैनिक समाचार पत्रों और दो स्थानीय दैनिक समाचार पत्रों में दल का प्रस्तावित नाम दो दिनों तक प्रकाशित करें ताकि इस तरह के प्रकाशन से 30 दिनों के भीतर आयोग के समक्ष दल के प्रस्तावित पंजीकरण के संबंध में आपत्तियां, यदि कोई हों, प्रस्तुत की जा सकें। इस तरह प्रकाशित सूचना आयोग की वेबसाइट पर भी प्रदर्शित की जाती है।
2. आयोग ने 8 जनवरी, 2022 को गोवा, मणिपुर, पंजाब, उत्तराखंड और उत्तर प्रदेश की विधानसभाओं के लिए चुनावों की घोषणा की है। आयोग के संज्ञान में यह लाया गया है कि कोविड-19 के कारण प्रतिबंधों के मद्देनजर, पंजीकरण के लिए आवेदन करने में अव्यवस्था और देरी हुई, जिसके परिणामस्वरूप राजनीतिक दल के रूप में पंजीकरण करने में देरी हुई। बिहार, असम, केरल, पुदुचेरी, तमिलनाडु और पश्चिम बंगाल के विधानसभा चुनावों के दौरान भी आयोग ने महामारी को देखते हुए इस नोटिस की अवधि में ढील दी थी। इसलिए, मामले के सभी पहलुओं पर विचार करने के बाद, आयोग ने दिनांक 08.01.2022 को या उससे पहले अपने सार्वजनिक नोटिस को प्रकाशित करने वाले दलों को छूट दी है और नोटिस की अवधि 30 दिन से घटाकर 7 दिन कर दी है। उन दलों, जिन्होंने 08.01.2022 से पहले 7 दिनों से कम समय में सार्वजनिक नोटिस प्रकाशित किया है, सहित सभी दलों के संबंध में यदि कोई आपत्ति है, तो इसे दिनांक 21 जनवरी 2022 को शाम 05.30 बजे या मूल रूप से प्रदान किए गए 30 दिन की अवधि, जो भी पहले हो, समाप्त होने तक प्रस्तुत किया जा सकता है।
प्रधानमंत्री कार्यालय
प्रधानमंत्री ने कर्नाटक के लोगों को मकर संक्रांति की शुभकामनाएं दीं
प्रधानमंत्री श्री नरेन्द्र मोदी ने मकर संक्रांति के शुभ अवसर पर कर्नाटक के लोगों को शुभकामनाएं दी हैं।
कर्नाटक के मुख्यमंत्री श्री बसवराज एस. बोम्मई की ओर से दी गई मकर संक्रांति की बधाई के जवाब में प्रधानमंत्री ने कहा:
“राष्ट्रीय प्रगति में अभूतपूर्व योगदान देने वाले कर्नाटक राज्य की अपनी बहनों और भाइयों को मकर संक्रांति की बधाई देता हूं।
केंद्र और राज्य सरकार इस राज्य के लोगों के सशक्तिकरण के लिए मिलकर काम करती रहेंगी।”